de Marin Pana 15.1.2017

Câștigul salarial mediu brut anunțat de INS pentru luna noiembrie 2016 a depășit pragul psihologic de 3.000 de lei cu cinci lei, după ce a crescut cu 3% față de luna precedentă. Tot cu trei procente a avansat și câștigul salarial mediu net, care a ajuns la 2.172 lei sau 481 de euro la cursul mediu de schimb din decembrie, luna de încasare efectivă a banilor.

Ca putere de cumpărare, indicele câștigului salarial real a urcat la 165,1% în raport cu luna de referință octombrie 1990 (+4,8% față de octombrie 2016) și s-a situat cu 14% peste cel din noiembrie 2015. În echivalent pps (la paritatea puterilor de cumpărare standard, respectiv ajustat cu nivelul autohton al prețurilor), salariul net a urcat la 939 de euro.

Este cea mai mare creștere de la o lună la alta, după cea din luna martie, după cum se poate vedea din datele de mai jos, unde valorile au fost aduse la zi cu nivelul mediu al prețurilor la zi pentru cheltuielile gospodăriilor comunicat de Eurostat, și anume 51,2% din media UE. Totodată, ar fi de remarcat și revenirea puterii de cumpărare față de cea din urmă cu un an, după ce în octombrie aceasta coborâse la valoarea minimă pe 2016.

Datele privind productivitatea muncii industriale, indicatorul de referință pentru întreaga economie, arată, însă, o scădere a productivității muncii de aproape un procent, ca medie lunară consemnată pe primele zece luni ale lui 2016. Se adâncește astfel o discrepanță flagrantă între rezultatul muncii depuse și creșterea puterii de cumpărare.

Dispunerea creșterilor în economia națională

Pentru a vă forma o imagine asupra dispunerii creșterilor salariale pe economia națională, vă prezentăm evoluțiile din câteva domenii mai importante de activitate:

De remarcat poziționarea industriei prelucrătoare, cea care a dus greul activității, sub media de creștere salarială pe economie și sub sectorul comercial. Precum și plasarea creșterilor din sectorul bugetar semnificativ peste cele care, prin taxele și impozitele plătite, asigură plata salariilor angajaților la stat.

De asemeni merită semnalat, ca schimbare de principiu în filosofia salarială, învățământul și, aproape la limită, și sănătatea s-au repoziționat deasupra mediei pe economie.

Oarecum suprinzător, există și un sector de activitate în care salariile au scăzut față de anul precedent, deși rămân aproape duble față de media pe economie, cel de intermedieri financiare și asigurări. Unde creditele restante și problemele din sectorul de asigurări au avut consecințe nu doar asupra clienților, ci și asupra angajaților.